R33, fol. 77-79 (14 februari 1573)

'Want by advys van onsen eerwaarde heere temporael deser heerlicheyt van Vechel ende by scepenen ende gesworen ende andere goede notabile mannen eendrechtelyck en tot erstreekenen dagen ende tyden geaccordeert ende gesloeten is (affgeslagen alle oncosten by den volck van wapenen gedaen ende geleden voer datum van dyeen), soe van nu voertane die naebueren van Vechel alle scade ende vuyteringe van ruyteren ende knechten dat die een meer dan die andere geleden ende gedaen hadde, gelyck dragen ende gelden.

Soe eest geboert dat opten twelffsten dach octobris lestleden binnen den dorpe van Vechel tot desen twee verscheyden tyden syn comen onverboet twee groote hoepen volcx, den yersten te peerde ende den anderen ten voete, vallende aldair onversienlyck ter neder rontom der kercken ende daer omtrent, sonder enige biletten, ende lagen daer elck eenen nacht, doende grooten scade als dat blyckt by advys van goede mannen, die dyeen oversien ende gemodereert hebben.

Ende om welcken scade gelyck te dragen heeft men dyen gecolligeert ende getaxeert by goede mannen daer toe gecommitteert, makende daer aff een somme, welcke somme heeft men den gemeynen naebueren opten kerckhoff vergadert synde op eenen sondach te kennen gegeven om beedsgewyze te setten ende te gelden, dair ter selver tyt de leden van den dorpe genoch inne consenteerden sonder een off twee criters turbarie makers.

Daer nae heeft men als gewoenelycken is gecoeren twee goede mannen die desen commer beedsgewyze geset hebben, ende twee collecteurs om desen gesetten commer te bueren. In welck collectacie hen weygeringe wordt gedaen ende vertreck gemaect, begerende ow heeren scepenen gemaent te hebben hoe dese collecteurs aen haer betalinge geraecken sullen.

Aengemect tsgeens voirscreven steet, soe appointeren wy scepenen voer recht dat die heere sal dien bedwingen alle onwillige ende rebellanten int betalen van desen onraet by executie reael aen hennen persoen off guedens, sonder den rebellanten hen te moegen opponeren mits hebben pretense dachnemen sy en sullen voer ende eer genaemtizeert hebben van tsgeens daer sy op geset syn, soe recht is.'

Actum opten 14 february 1572 (= 1573), in pleno judicio scabinorum de Vechel.